Mazzacrader e tiran
Glisch nova sin Josef Stalin (1879-1953)

Da Guiu Sobiela-Caanitz

«Per la glieud da l'Europa centrala e da l'ost represchenta matg 1945 la data da la fugia ord il pugn sanguinus da Hitler e quella da l'impraschunament per in mez tschientaner en ina dictatura imperiala communista, cur che Stalin ha erigì ina tenda da fier atras il cor da l'Europa (...). President Putin sa numna sez democrat. Dentant ha'l declerà da curt che la ruina da l'Uniun sovietica saja stada la catastrofa geopolitica la pli gronda dal 20avel tschientaner. El ha er empruvà da giustifitgar il patg da 1939 tranter ils nazis ed ils soviets, il qual ha manà a l'annexiun dals pajais baltics e la divisiun da Pologna (...). En la memoria da memia blers Russ sa maschaida ina luschezza meritada, pervi da la victoria encunter Hitler, cun ina nostalgia deplazzada per ils dis da 'grondezza' e terrur sut la dictatura da Stalin» («The Economist», 7 da matg 2005, p. 11). Il magazin che cuntegna questas lingias vegn publitgà a Londra, il center d'ina resistenza eroica e bunamain solitaria, manada da l'emprim minister Winston Spencer Churchill (1874-1965) en fatscha a Hitler e Mussolini, tranter l'armistizi franzos (zercladur 1940) e l'agressiun tudestga (zercladur 1941) encunter l'Uniun sovietica (US). 1946 ha gist in discurs da Churchill, oramai manader da l'opposiziun britannica, derasà l'expressiun «tenda da fier» per numnar il cunfin quasi intransibel che parteva noss continent tranter Lübeck e Trieste. Cunzunt in Englais, convischin ed ertavel da Churchill astga s'exprimer avertamain davart l'allià da 1941-1945 sco che «The Economist» fa. Detagls davart ils malfatgs multifars da Stalin, grazia a documents sovietics publitgads da curt, chatt'ins t. a. en ina biografia nova (1) nua ch'il russolog tudestg Klaus Kellmann n'emblida betg da precisar era tals da Hitler, cumplizi e lur inimi dal dictatur sovietic. I n'è tuttina betg plaschaivel da leger lez rapport da 352 paginas, cun bibliografia e cronologia, davart in grond criminal. Quai vala dentant la paina, l'emprim per enconuscher la vardad istorica, lur era per chapir las difficultads dals pajais baltics, da la Georgia e l'Ucraina sin lur viadi d'oz vers ina vita civila democratica.

«Ina carugna brutala»
Josef Dschugaschvili era Georgian. El appartegneva pia ad in pievel da tradiziun cristiana ortodoxa subdit al zar russ. Quest aveva suttamess era la Baselgia georgiana e la duvrava per russifitgar il pajais. Il pitschen Josef, figl schenial d'in bavader, ha survegnì in stipendi per frequentar ina scola auta da teologia. «Ils students vegnivan controllads da cuntin da muntgs ortodoxs ostils a la scienza ed al scleriment e designads persunalmain dal guvernatur imperial (...). Adina puspè sa manifestava la malcuntentientscha envers la magistraglia nudada dal spiert russ» (p. 6). 1898 ha Dschugaschvili aderì a la giuvna Partida socialdemocrata russa, activa er en Georgia. 1899 è'l vegnì sclaus da la scola. «Enfin a l'onn decisiv 1917 è suandada ina vita clandestina, cun pseudonims, plazs da durmir, arrestaziuns e bandischuns adina novas, senza in rap d'entrada regulara (...). Lezs onns l'han radicalisà e furmà» (p. 15). Lur ha'l surpiglià il pseudonim «Stalin». Suenter la fundaziun da la Partida communista (PC) e la revoluziun russa da 1917 è'l vegnì minister sovietic. Tranteren era la Georgia vegnida independenta; 1920-1921 l'ha l'armada russa conquistada. «Ils anteriurs cumpatriots da Stalin l'han insultà sco 'renegat' e 'traditur', sbragind e spidond si per el (...). El era persvas che tuttas republicas sovieticas, la russa sco tut tschellas, duajan far per cumond a tuts urdens da Moscva» (pp. 55-56). En avrigl 1922 è'l vegnì secretari general dal PC, pia «schef suprem dal persunal, patrun da tuts engaschaments e relaschadas» (p. 63). En december è naschida l'US. «Gia 1921 pregiava Stalin che la PC duaja esser ina sort 'urden da muntgs militars aifer il stadi sovietic' (...). La partida n'è betg mo vegnida in stadi aifer il stadi; vairamain er'la il stadi ed è restada il stadi durant settanta onns, enfin a la fin da l'US. Quest svilup ha entschavì cun Stalin» (p. 65). Il testament da l'emprim dictatur sovietic, Vladimir Iljitsch Ulianov «Lenin» (1870-1924), resumescha uschia ils grevs sbagls da Stalin: «El è vairamain ina carugna brutala» (cità p. 67). Dentant è Stalin vegnì successur da Lenin. En strusch trenta onns ha il Georgian russifitgà manà tutta sort calamitads als Russ, Georgians, Ucranais e blers auters pievels asiatics ed europeans.

La «guerra» cunter ils purs
«Spretschader dals umans, mazzacrader e tiran» (p. 137): Uschia descriva Kellmann ses «erox». Lezzas atgnadads resultavan dals onns da clandestinitad e da l'experientscha d'ina rebelliun victoriusa encunter il reschim dal zar. Stalin ha fatg mazzar u deportar milliuns umans ch'el e ses aderents resguardavan sco adversaris pussaivels da la pussanza absoluta communista. En lez senn na basegnav'ins nagina cumprova; il suspect tanscheva. Uschia ha il tiran fatg ina guerra da tschintg onns (1929-1934) encunter ils purs autonoms, als obligond da s'unir a cooperativas statalas. «Mo en l'onn 1930 han 2,5 milliuns umans sa revoltads en 14 000 rebelliuns, revoltas e demonstraziuns da massa. La regenza da Moscva ha stuì conceder ch'ella duaja spetgar ina 'vaira unda da guerras purilas'. Brigadas d'extirpaziun da la puraria autonoma assaglivan vinavant ils vitgs e bains purils, rumpend cun palfiers en chasas serradas; i las perquirivan e prendevan schizunt il davos toc paun (...). Lura deportav'ins la glieud en vaguns da muvel (...). 1932 han ins auzà las taglias sin 73,5% da la racolta; quai leva dir la destrucziun intenziunada e planisada da l'existenza da populaziuns entiras (...). Ils 22 da schaner han Stalin e Molotov suttascrit in decret destinà per las autoritads localas e la GPU [polizia politica, G. S.-.C.]; lez scumandava 'l'emigraziun massiva dals purs ucranais e dal Caucasus dal nord encunter las citads'. Quai leva dir la mort segira per milliuns umans» (pp. 95-97). Il consul talian en ina citad ucranaisa rapportescha da fomaz e cannibalissem: «Ils muribunds main'ins en trens da vitgira a la champagna, a 50 – 60 km davent da la citad, nua ch'i moran senza ch'ins als vesia (...). Gist cur ch'il tren arriva, chavan ins fossas grondas per las baras (...). Mintga notg a Harchiva ramass'ins 250 baras da glieud morta da fom u tifus» (cità pp. 97-98). In'autra perditga rapportescha: «I dat fitg blers cas da cannibalissem» (p. 98). Ins stima che la «guerra» da Stalin encunter ils purs haja fatg almain 11,4 milliuns unfrendas. Fin a 1937 ha'l deportà var 25 milliuns famiglias purilas. El leva «duvrar ils purs deportads, cun lur savida acquistada durant generaziuns, per urbarisar regiuns extremas ed als isar en il vair senn dal pled. Cun quest'intenziun s'avra ina porta vers il chapitel da l'istorgia sovietica il pli plain spretsch per ils umans» (p. 100).

«Gulag» e terrur
Stalin saveva numnadamain realisar ses plan mo cun sclavs. Uschè è naschida l'uscheditga «Administraziun principala dals champs», per russ «Glasnoje upravlegne lagherei» (p. 104), scursanì «Gulag». Cun quest sistem hani ins bajegià in chanal tranter il Mar alv ed il Mar baltic; la mesadad dals sclavs occupads cun lezza construcziun è morta durant las lavurs. Kellmann menziuna era «las minas da cotgla en Sibiria, il project senza fin da viafier en l'Asia centrala e l'explotaziun sanguinusa da l'aur a Colima, schebain che la proporziun da morts en lezs champs n'era betg uschè gronda (...), numnadamain 'mo' 15 – 20%» (p. 107). In punct culminant è stada la terrur da 1937 e 1938, cun «var trais u quatter milliuns umans arrestads ed almain in milliun assassinads (...). Mintga domena da la vita sovietica era tuttafatg suttamess a la voluntad da Stalin (...). Il tutpussant Stalin pudeva tuttenina dar in milliun plazzas da lavur, quellas dals 'purifitgads'. Tgi che las survegniva era attaschà, obedaivel e suttamess (...). Las unfrendas stalinianas dal stalinissem avevan mo in sbagl: I eran vegnidas nominadas da Lenin empè da Stalin (...). Quest leva eliminar tuts quels che pudevan forsa simpatisar cun l'opposiziun e patratgar a moda autonoma» (pp. 133-134). Suenter la guerra mundiala ha'l persequità tuts schuldads sovietics liberads da la praschunia tudestga; blers èn vegnids «transportads en regiuns extremas, battagliuns penals u champs da lavur sfurzada» (p. 240). Cur che Stalin è mort, dumbrava la «Gulag» «2,75 milliuns praschuniers (...). L'extirpaziun era (...) intenziunada e vegniva chaschunada aposta» (pp. 241-242).

«Pievels traditurs»
Stalin mazzacrava era per motivs etnics, per extirpar pievels entirs. Da sia giuventetgna georgiana provegniva sia antipatia per ils pievels islamics dal Caucasus dal nord, per exempel ils Tschetschens. En ils onns ventg han bumbardaments mess fin a lur rebelliun. «Davent da 1943 han ins deportà sistematicamain ils Tschetschens, Inguschs e Tatars da Crim sco pievels traditurs' [ed islamics, G. S.-C.] (...). Stalin deplorava mo ch'el na pudeva deportar er ils Ucranais, ma i eran simplamain memia blers» (p. 195). Dentant ha quest pievel patì spezialmain da la «guerra cunter ils purs» e la terrur: «A la fin dals onns trenta avev'ins eliminà passa 80% dals academichers ucranais. Part da l'intelligenzia ucranaisa ha tuttavia survivì, ma quai be perquai che l'Ucraina dal vest era anc polacca ed è vegnida sovietisada pir davent da 1939. Andrej Saharov discurriva da 'l'ucranofobia' da Stalin; lezza ha cuzzà fin a la mort dal tiran (...) cun sia tenuta coloniala visavi tuts pievels dal vast imperi, danor ils Russ, e cunzunt visavi ils Ucranais» (p. 99).

Cumplizi ed inimi da Hitler
1939 han Stalin e Hitler suttascrit in patg da nunagressiun, cun in'agiunta zuppada che preveseva intschess d'influenza, en l'Europa mesauna e da l'ost, per mintgin dals dus signataris. Uschia ha Stalin pussibilità a Hitler d'attatgar la Pologna senza ristgar in assagl sovietic. Stalin ha lura conquistà ed annectà vastas sdrimas territorialas tranter il Mar nair ed il Mar baltic. El ha mazzà var 25 000 praschuniers polacs, elita spiertala da lur naziun, ed «arrestà e deportà 132 000 Estons, Lettons e Lituanians, politichers, sindicalists, magisters ed intellectuals; Russ han surpiglià lur posiziuns» (p. 162). Mo la Finlanda n'ha'l betg savì conquistar; el ha stuì sa cuntentar cun sdrimas che fan anc oz part da Russia. En zercladur 1941 è l'armada tudestga, violond il patg da nunagressiun, penetrada en il stadi da Stalin. Varsaquants istorichers manegian che quest haja prevesì d'attatgar Hitler anc la medema stad, uschè che lez haja be prevegnì a ses cumplizi. Kellmann refusescha questa teoria. El fa attent al fatg cumprovà che Stalin n'ha cartì nagin dals rapports da tutta sort davart in assagl tudestg imminent. L'agressiun para da l'avair vairamain consternà. I constat ch'el è svanì durant la davosa emna da zercladur ed è cumparì puspè pir ils 3 da fanadur cun ses emprim ed unic discurs a ses burgais. Oramai duvrava'l mintgin e mintgina; la terrur pareva a fin. Kellmann: «Per la generaziun ch'aveva patì da la revoluziun, la guerra civila, (...) l'industrialisaziun e la terrur, eran ils onns 1941-1945 ina sort pausa» (p. 197). Quai pudess per part declerar la nostalgia staliniana d'oz en Russia.

Furmaziun da l'imperi sovietic
En ils davos onns da guerra ha Stalin preparà la promoziun da ses pajais ad ina superpussanza. 1944 ha'l impedì ils alliads anglosaxons da gidar l'«Armija Krajowa» polacca «tar sia insurrecziun encunter l'occupaziun tudestga» (p. 217); quai ha chaschunà «l'extirpaziun da la Pologna democratica» (p. 219). Las persecuziuns etnicas da Stalin han tutgà anc dapli ils Tudestgs da las regiuns conquistadas 1944-1945 da l'Armada cotschna. Blers han savì fugir; ma «pilots che sgulavan a bass attatgavan ils tils senza fin da glieud veglia, femnas ed uffants, in mez milliun fugitivs sin il glatsch dal Mar baltic ch'empruvavan d'arrivar a Pillau [oz Baltisc sper Caliningrad, G. S.-C.] er auters ports segirs. [L'aviaziun sovietica] ha fatg aposta ir a fund bartgas surchargiadas cun fugitivs (...). Uschia èn passa dus milliuns umans morts da fom, schelads, najads, vegnids deportads u sajettads. 400 000 da lezzas morts ha chaschunà il depurtament criminal da l'Armada cotschna. Ins stima che 1,4 milliun dunnas sajan vegnidas violadas; bleras han fatg suicidi pervi da quai» (pp. 225-226). Stalin ha «regalà» la part principala da la Germania da l'ost, cun la Silesia, a la regenza vasalla da Pologna, controllada da communists, ed ha annectà il rest, pia «il Nord da la Prussia da l'ost cun il port senza glatsch da Königsberg, regiun populada da Tudestgs dapi in mez millenni» (p. 215), fin oz part da Russia. Sin incumbensa da Stalin ha in scriptur russ serviziaivel redigì scrittiras demagogicas per stimular la schuldada sovietica da mazzar Tudestgs e violar Tudestgas. Ils malfatgs da l'Armada cotschna encunter ils civilists faschevan part dal plan d'expulsiun per svidar lezzas regiuns da lur avdants tudestgs. Entant ha «Stalin sa pinà per francar ses butin da guerra (...). L'emprim ha'l annectà ils pajais baltics, la Pologna da l'ost, las Carpatas ucranaisas e la Moldova; uschia è'l vegnì tuttina il 
vair victur da ses patg da 1939 cun Hitler (...). El ha pinà consequentamain la surpigliada communista da la pussanza en il rest da Pologna, spustà encunter vest, sco er en l'Ungaria, la Tschecoslovachia, Rumenia e Bulgaria» (p. 230). 1945, «anc a l'ultim mument» (p. 231) ha'l declerà la guerra al Giapun ed annectà las Curilas e la mesadad sid da Carafuto/Sahalin, fin oz part da Russia; plinavant ha'l pudì installar ina regenza vasalla en la Corea dal nord.

Despot d'ina superpussanza
Stalin promoveva las perscrutaziuns per vegnir en possess d'armas nuclearas. «Dapi 1941 retschertgava ina vaira armada d'agents secrets, infurmants e deserturs davart l'entir project american da bumba atomica (...). A Tschegliabinsc, sper ils culms da l'Ural, han 70 000 sclavs [da la «Gulag»] construì l'emprima fabrica nucleara sovietica per transfurmar l'uran en plutonium» (pp. 233 e 235). 1949 han ins envidà l'emprima bumba atomica sovietica. «I pareva che l'equiliber da la terrur saja restabilì. [Il spiun communist tudestg] Fuchs aveva furnì minuziusamain tuttas infurmaziuns americanas; perquai era l'emprima bumba atomica sovietica ina copia exacta da l'americana» (p. 235). Oramai era il stadi da Stalin ina superpussanza, tuttina sco ils Stadis unids, pia commember permanent dal Cussegl da segirezza da l'ONU, cun dretg da veto. Il russ era in dals sis linguatgs uffizials da l'ONU, segunda lingua obligatoria da tschels pievels sovietics e dals pajais communists vasals.

Persecuziuns encunter gidieus
Entant vegniva Stalin adina pli suspectus. En ses davos tschintg onns da vida ha'l persequità cunzunt gidieus. 1948 ha'l fatg assassinar il parsura da quel Comité antifaschist giudaic ch'era viagià tras ils Stadis unids durant la guerra per rimnar daners e svegliar simpatia a favur da l'US. 1952 ha il tiran fatg sentenziar ed executar 14 commembers da lez comité. En l'Ungaria e Tschecoslovachia han ins sentenzià ed executà veterans gidieus da la guerra da Spagna, sco Rudolf Slansky (1901-1952), secretari general da la PC tschecoslovaca. «A l'entschatta november 1951 ha Stalin dentant tramess Micojan sco emissari [a Praha] cun il cumond d'arrestar Slansky. Quai han ins ademplì ils 24 da november (...). Pir en avust 1952, sut il squitsch dals 'cussegliaders' sovietics che cumandavan vairamain e manavan las interrogaziuns, han ins decis da far in process sensaziunal cunter il 'center da conspiraziun, manà da Slansky, cunter il stadi e la PC' (...). Il process ha gì ina tendenza cleramain antisemita (...). Ins ha punctuà la derivanza giudaica dals gidieus accusads ed insinuà che per blers d'els saja il tschec in linguatg ester» (2). En schaner 1953 ha Stalin tgisà «15 medis renumads, passa la mesadad gidieus, d'avair tratg a niz lur auts uffizis a Moscva per 'scursanir' la vita da funcziunaris prominents ed assassinar 'ils megliers figls da Russia' (...). Lez 'cumplot dals scussals alvs', sco che la propaganda uffiziala al numnava, saja stà vairamain in'emprova da conspirar en la PC, l'economia, l'administraziun e las republicas sovieticas na russas, per surpigliar la pussanza a Moscva» (Kellmann, pp. 245-246). Igl era cler che Stalin leva instigar il naziunalissem russ encunter ils gidieus. Il process encunter «ils medis assassins» (p. 246) e lur execuziun eran prevesids per mars. Per cletg è «il pli uman da tuts carstgauns» (p. 251), sco che la propaganda uffiziala al numnava, mort ils 5 da mars. Geabain, «el è mort, fisicamain e politicamain, ma è'l vairamain trapassà tuttafatg?» (p. 304).

1) Klaus Kellmann, Stalin. Eine Biographie. Darmstadt (Wissenschaftliche Buchgesellschaft) 2005.
2) Arno Lustiger, Schalom Libertad! Juden im spanischen Bürgerkrieg. Frankfurt/Main (Athenäum, ISBN 3-610-08529-0) 1989, pp. 288 e 291.